โกลบอลเฮ้าส์ ร้านขายวัสดุก่อสร้างยักษ์ใหญ่ ที่รวยได้ไม่ง้อกรุงเทพฯ
ถ้าถามว่า ร้านขายวัสดุก่อสร้างและของตกแต่งบ้านร้านไหน ที่ใหญ่และมีชื่อเสียงในกรุงเทพฯ คำตอบที่ได้คงเป็น โฮมโปร ไทวัสดุ บุญถาวร  แต่รู้หรือไม่ ถ้าถามคำถามเดียวกันนี้กับคนต่างจังหวัด คำตอบที่ได้ อาจมีอีกหนึ่งชื่อเพิ่มขึ้นมา นั่นคือ “โกลบอลเฮ้าส์”
13 ก.ค. 2563

โกลบอลเฮ้าส์ ร้านขายวัสดุก่อสร้างยักษ์ใหญ่ ที่รวยได้ไม่ง้อกรุงเทพฯ /โดย ลงทุนแมน
ถ้าถามว่า ร้านขายวัสดุก่อสร้างและของตกแต่งบ้านร้านไหน ที่ใหญ่และมีชื่อเสียงในกรุงเทพฯ
คำตอบที่ได้คงเป็น โฮมโปร ไทวัสดุ บุญถาวร
แต่รู้หรือไม่ ถ้าถามคำถามเดียวกันนี้กับคนต่างจังหวัด
คำตอบที่ได้ อาจมีอีกหนึ่งชื่อเพิ่มขึ้นมา นั่นคือ “โกลบอลเฮ้าส์”
รู้ไหมว่า โกลบอลเฮ้าส์ มีสาขาทั่วประเทศไทย มากกว่า 60 สาขา
แต่ไม่มีสาขาในกรุงเทพฯ แม้แต่สาขาเดียว..
เรื่องราวของ โกลบอลเฮ้าส์ เป็นอย่างไร
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
หลายธุรกิจในไทยที่เติบโตจนมีรายได้หลักหมื่นล้านบาท
มักจะเริ่มทำธุรกิจจากในกรุงเทพฯ แล้วค่อยขยายไปทั่วประเทศ
แต่เรื่องราวนี้ ไม่ใช่สำหรับโกลบอลเฮ้าส์
จุดเริ่มต้นของโกลบอลเฮ้าส์ มาจาก คุณวิทูร สุริยวนากุล
ผู้ก่อตั้งบริษัท ที่เกิดและเติบโตในจังหวัดร้อยเอ็ด
หลังจากจบปริญญาตรีวิศวกรรมโยธาจากมหาวิทยาลัยขอนแก่น ในปี พ.ศ. 2523
คุณวิทูร ก็ได้เปิดกิจการรับเหมาก่อสร้างในบ้านเกิด
หลังจากทำธุรกิจรับเหมาก่อสร้างอยู่ไม่นาน
ก็ขยับขยายมาเปิดร้านค้าวัสดุก่อสร้าง ชื่อว่า ร้อยเอ็ดฟาร์ม
โดยที่ร้อยเอ็ดฟาร์ม ได้นำเทคโนโลยีต่างๆ มาใช้
มีการทำระบบบาร์โคด คุมสต็อกสินค้าด้วยคอมพิวเตอร์ 
ซึ่งถือว่าทันสมัยมากในสมัยนั้น
ไม่นาน ร้อยเอ็ดฟาร์มก็ปฏิวัติการค้าวัสดุก่อสร้างในจังหวัดร้อยเอ็ด 
ด้วยการเปลี่ยนร้านแบบเดิมๆ ไปเป็นแบบโมเดิร์นเทรด 
คือ ให้ลูกค้าเดินเลือกสินค้าด้วยตัวเองเหมือนห้างสรรพสินค้า
หลังจากเติบโตมาเกือบ 10 ปี
ร้อยเอ็ดฟาร์มก็ขยับขยายจนกลายมาเป็น “โกลบอลเฮ้าส์” ในปี พ.ศ. 2540
โกลบอลเฮ้าส์ตั้งสาขาแรกที่จังหวัดร้อยเอ็ด
ต่อมาจึงขยายไปขอนแก่น อุดรธานี และเชียงใหม่ ที่เป็นสาขาแรกนอกภาคอีสาน
จนในปี พ.ศ. 2550 ก็จดทะเบียนเป็นบริษัทมหาชน
ชื่อว่า “บริษัท สยามโกลบอลเฮ้าส์ จำกัด (มหาชน)”
โกลบอลเฮ้าส์ มีรูปแบบเป็น Warehouse Store
คือเป็นเหมือนพื้นที่คลังสินค้าขนาดใหญ่
ที่รวบรวมสินค้าวัสดุก่อสร้างและตกแต่งบ้านครบวงจร
จุดเด่นคือมีสินค้าให้เลือกชมหลากหลายกว่า 130,000 รายการ
และมีพื้นที่แต่ละสาขากว้างถึง 18,000-32,000 ตารางเมตร
มีศูนย์กระจายสินค้าที่ อำเภอวังน้อย จังหวัดพระนครศรีอยุธยา
ที่ใช้ระบบคลังสินค้าอัตโนมัติ โดยใช้ระบบหุ่นยนต์หยิบและเก็บของภายในคลังสินค้าสูง 11 ชั้น
เพื่อให้การควบคุมศูนย์กระจายสินค้ามีประสิทธิภาพสูง
นอกจากนี้ในแต่ละสาขายังมีบริการ Drive-Thru
ให้ลูกค้าสามารถขับรถมารับสินค้าจากหลังร้านได้ทันทีที่ซื้อ
ปัจจุบัน โกลบอลเฮ้าส์ มีสาขาทั่วทุกภาคในไทย ทั้งหมด 66 สาขา
มีสำนักงานใหญ่อยู่ที่จังหวัดร้อยเอ็ด
และที่น่าสนใจคือ ไม่มีสาขาในกรุงเทพฯ แม้แต่สาขาเดียว
ซึ่งอาจเป็นเพราะว่า โกลบอลเฮ้าส์ ต้องการหลีกเลี่ยงค่าที่ดินหรือค่าเช่าราคาแพงในกรุงเทพฯ
และต้องการหลีกเลี่ยงการแข่งขันกับเจ้าอื่น เช่น โฮมโปร ไทวัสดุ
นอกจากนี้ โกลบอลเฮ้าส์ ยังมีสาขาในประเทศกัมพูชาอีก 1 สาขา
และมีบริษัทย่อย ที่ร่วมทุนกับ บริษัท เอสซีจี ดิสทริบิวชั่น จำกัด
เป็น Holding Company ที่ลงทุนในธุรกิจค้าวัสดุก่อสร้างและสินค้าตกแต่งบ้านในภูมิภาคอาเซียน
ผลประกอบการย้อนหลัง 3 ปี ของ บริษัท สยามโกลบอลเฮ้าส์ จำกัด (มหาชน)
ปี พ.ศ. 2560
รายได้ 21,552 ล้านบาท
กำไรสุทธิ 1,609 ล้านบาท
ปี พ.ศ. 2561
รายได้ 26,262 ล้านบาท
กำไรสุทธิ 2,003 ล้านบาท
ปี พ.ศ. 2562
รายได้ 29,182 ล้านบาท
กำไรสุทธิ 2,093 ล้านบาท
โดยปัจจุบัน สยามโกลบอลเฮ้าส์ มีมูลค่าบริษัทประมาณ 70,000 ล้านบาท
เรื่องราวของโกลบอลเฮ้าส์ ให้แง่คิดบางอย่างในการทำธุรกิจ
ทำให้รู้ว่า การทำธุรกิจแต่ในต่างจังหวัด ก็สร้างรายได้มหาศาลได้
ถ้าวิเคราะห์ความต้องการลูกค้าให้ดี จัดการอย่างเป็นระบบ
และบริการให้ถูกใจ เหมือนกับโกลบอลเฮ้าส์
ก็สามารถยิ่งใหญ่ได้ 
โดยที่ไม่ต้องก้าวขาเข้ากรุงเทพฯ แม้แต่ก้าวเดียว..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-รายงานประจำปี 2562 บริษัท สยามโกลบอลเฮ้าส์ จำกัด (มหาชน)
-
-
-
-
-